《送张吴县之官嘉定分题赋得洞庭山》
元代·周砥

山拥洞庭翠，雄蟠天下誇。云峰七十二，面面是莲花。

风吹峨眉月，影落湖上沙。洞天閟五室，阳林耀丹葩。

粲粲黄金橘，天寒霜已华。采摘奉君别，明发到天涯。

作者简介：元末平江路吴县人，寓居无锡，字履道。博学工文辞。兵乱避地，至宜兴，居马治家。与治善者多置酒招饮，厌之，一夕留书别治，夜半遁去。归里，与高启、杨维桢等交往。书画益工。后游会稽，死于兵乱。有《荆南唱和集》。